इक दिन लाल ने इक निक्की जनेही पार्टी दा प्रोग्राम बनाया। अपने दौं-चौं खास साथियें गी बलाया। प्रकाश बी पार्टी च शामल हा। पार्टी च पीने दा खास प्रोग्राम रक्खेआ। रली-मिलियै प्रकाश गी सारें गै खूब पलेआई। लाल आपूं घट्ट गै पींदा हा। प्रकाश गी खूब चढ़ी गेई ते ओ नशे च होर-होर मंगदा जा दा हा। लाल गी मौका लग्गी गेआ। ओ होर आनने दा ब्हाना करियै, उत्थों उठी गेआ। रस्ते च मठेआई दा लफाफा लेआ ते प्रकाश दे घर उठी गेआ। अग्गें प्रकाश दी लाड़ी बैठी दी ही। उसनें जंदे गै बरफी दी टुकरी कड्ढी ते नुहाड़े मूंहां च पान लगी पेआ।